P9_TA(2021)0366

LGBTI+ tiesības ES

Eiropas Parlamenta 2021. gada 14. septembra rezolūcija par LGBTIK tiesībām ES (2021/2679(RSP))

(2022/C 117/01)

Eiropas Parlaments,

— ņemot vērā Līgumu par Eiropas Savienību (LES), jo īpaši tā 2. un 3. pantu, un Līgumu par Eiropas Savienības darbību (LESD), jo īpaši tā 8., 10., 18. un 21. pantu,

— ņemot vērā Eiropas Savienības Pamattiesību hartu (Harta), jo īpaši tās 7., 9., 21. pantu, 24. panta 2. un 3. punktu un 45. pantu,

— ņemot vērā Eiropas Cilvēktiesību konvenciju, jo īpaši tās 8. pantu par tiesībām uz privātās un ģimenes dzīves neaizskaramību un 14. pantu un 12. protokolu par diskriminācijas aizliegumu,

— ņemot vērā Vispārējo cilvēktiesību deklarāciju,

— ņemot vērā 1961. gada 18. oktobrī Turīnā parakstīto Eiropas Sociālo hartu,

— ņemot vērā ANO Konvenciju par bērna tiesībām (UNCRC),

— ņemot vērā Eiropas Padomes Parlamentārās asamblejas (PACE) 2018. gada 10. oktobra Rezolūciju 2239(2018) par privāto un ģimenes dzīvi: līdztiesības panākšana neatkarīgi no seksuālās orientācijas (1),

— ņemot vērā Eiropas Padomes Parlamentārās asamblejas (PACE) 2015. gada 22. aprīļa Rezolūciju 2048(2015) par transpersonu diskrimināciju Eiropā (2),

— ņemot vērā Eiropas Parlamenta un Padomes Direktīvu 2004/38/EK (2004. gada 29. aprīlis) par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā, ar ko groza Regulu (EEK) Nr. 1612/68 un atceļ Direktīvas 64/221/EEK, 68/360/EEK, 72/194/EEK, 73/148/EEK, 75/34/EEK, 75/35/EEK, 90/364/EEK, 90/365/EEK un 93/96/EEK (3),

— ņemot vērā Komisijas 2020. gada 12. novembra paziņojumu “Savienība, kurā valda līdztiesība: LGBTIK līdztiesības stratēģija 2020.–2025. gadam” (COM(2020)0698),

— ņemot vērā Padomes Direktīvu 2000/78/EK (2000. gada 27. novembris), ar ko nosaka kopēju sistēmu vienlīdzīgai attieksmei pret nodarbinātību un profesiju (4),

— ņemot vērā 2021. gada 11. marta rezolūciju par ES pasludināšanu par LGBTIK brīvības zonu (5),

— ņemot vērā 2019. gada 18. decembra rezolūciju par publisku diskrimināciju un naida runu, kas vērstas pret LGBTI personām, tostarp par no LGBTI brīvām zonām (6),

— ņemot vērā 2019. gada 14. februāra rezolūciju par turpmāko pasākumu sarakstu LGBTI līdztiesības sekmēšanai (2019–2024) (7),

— ņemot vērā 2020. gada 17. septembra rezolūciju par priekšlikumu Padomes lēmumam par konstatēšanu, ka ir droša varbūtība, ka Polija varētu nopietni pārkāpt tiesiskumu (8),

— ņemot vērā Eiropas Savienības Tiesas (EST) 2018. gada 5. jūnija spriedumu lietā Relu Adrian Coman un citi pret Inspectoratul General pentru Imigrări un Ministerul Afacerilor Interne (9) un 2020. gada 23. aprīļa spriedumu lietā NH pret Associazione Avvocatura per i diritti LGBTI — Rete Lenford (10), kā arī ģenerāladvokātes J. Kokott 2021. gada 15. aprīļa secinājumus lietā V.M.A. pret Stolichna Obsthina, Rayon “Pancharevo” (11),

— ņemot vērā EST spriedumus lietās Maruko, Römer, un Hay (12) un Eiropas Cilvēktiesību tiesas (ECT) spriedumu lietā Taddeucci & McCall (13),

— ņemot vērā Reglamenta 227. panta 2. punktu,

A. tā kā LGBTIK tiesības ir cilvēktiesības;

B. tā kā Lūgumrakstu komiteja ir saņēmusi vairākus lūgumrakstus, kuros paustas bažas par LGBTIK diskrimināciju ES kopumā un konkrēti par viendzimuma pāru un varavīksnes ģimeņu diskrimināciju;

C. tā kā šajos lūgumrakstos aicināts, no vienas puses, garantēt varavīksnes ģimenēm tādas pašas ģimenes tiesības kā dažādu dzimumu ģimenēm un viņu bērniem visās dalībvalstīs, īpaši tiesības uz brīvu pārvietošanos ES un viņu attiecību un vecāku statusa savstarpēju atzīšanu, un, no otras puses, īstenot pasākumus pret Poliju, kas pārkāpj nediskriminēšanas, līdztiesības un vārda brīvības principus, tostarp attiecībā uz “reģionālajām ģimenes tiesību hartām “un rezolūcijām, kurās pašvaldības un reģioni pasludināti par brīviem no “LGBTI ideoloģijas” (tā sauktās “no LGBTI brīvās zonas”);

D. tā kā Lūgumrakstu komiteja 2021. gada 22. martā rīkoja darbsemināru par LGBTI+ tiesībām ES, kurā tika prezentēts pētījums par šķēršļiem varavīksnes ģimeņu pārvietošanās brīvībai Eiropas Savienībā, ko komitejas vārdā pasūtījis Eiropas Parlamenta Pilsoņu tiesību un konstitucionālo jautājumu politikas departaments;

E. tā kā minētajā pētījumā secināts, ka 2021. gadā varavīksnes ģimenes joprojām saskaras ar lieliem šķēršļiem pārvietošanās brīvībai ES, kuri negatīvi skar viņu bērnu intereses, un ka, īstenojot ES kompetenci attiecībā uz ES pilsoņu un viņu ģimenes locekļu brīvu pārvietošanos, ES iestādes varētu rīkoties, lai šos šķēršļus likvidētu; tā kā vecāki, kuri ir transpersonas un kuru personu apliecinošie dokumenti netiek atzīti pēc robežas šķērsošanas, var zaudēt visas juridiskās saites ar saviem bērniem, savukārt tas smagi skartu bērnu intereses;

F. tā kā LESD 21. pantā noteikts, ka ikvienam Savienības pilsonim ir tiesības brīvi pārvietoties un dzīvot dalībvalstu teritorijā;

G. tā kā Eiropas Savienībai ir jāapkaro sociālā atstumtība un diskriminācija;

H. tā kā tiesības uz vienlīdzīgu attieksmi un nediskriminēšanu ir pamattiesības, kas nostiprinātas Līgumos un Hartā un būtu pilnībā jāievēro; tā kā līdztiesība un minoritāšu aizsardzība ir ES vērtības, kas nostiprinātas LES 2. pantā un ko ES attīsta ar līdztiesības savienības iniciatīvām un darbībām;

I. tā kā 2020. gada septembrī Komisijas priekšsēdētāja Urzula fon der Leiena runā par stāvokli Savienībā uzsvēra: “Ja esat vecāks vienā valstī, jūs esat vecāks katrā valstī,” norādot uz nepieciešamību savstarpēji atzīt ģimenes saites Eiropas Savienībā;

J. tā kā visas dalībvalstis ir uzņēmušās pienākumus un saistības, kuras ir noteiktas starptautiskajās tiesībās un ES līgumos un saskaņā ar kurām pamattiesības ir jāievēro, jāgarantē, jāaizsargā un jāizpilda;

K. tā kā, lai gan ES ir panākts progress tādos aspektos kā laulība un civilpartnerība, LGBTIK adopcijas tiesības un tiesību aktos noteiktā aizsardzība pret diskrimināciju, naida runu un naida noziegumiem, ir bijis vērojams arī regress, piemēram, naidīga ievēlētu politiķu retorika, homofobiskas un transfobiskas vardarbības pieaugums un tā dēvēto “no LGBTI brīvo zonu” izsludināšana;

L. tā kā LGBTIK Eiropā joprojām cieš no diskriminācijas un vardarbības; tā kā 2021. gada “Rainbow Europe Map” — ILGA-Europe ikgadējais salīdzinošās novērtēšanas rīks — liecina par plaši izplatītu un gandrīz pilnīgu stagnāciju LGBTIK cilvēktiesību jomā, īpaši attiecībā uz ģimenes tiesību aktu atzīšanu visā Eiropā, un ka šogad nav bijusi neviena pati juridiska vai rīcībpolitiska izmaiņa, kas pozitīvi ietekmētu LGBTIK;

M. tā kā 2019. gadā veiktā apsekojumā Eiropas Savienības Pamattiesību aģentūra (FRA) konstatēja, ka ES pieaug diskriminācija seksuālās orientācijas, dzimtes identitātes, dzimtes izpausmju un dzimumpazīmju dēļ;

N. tā kā LGBTIK dažās dalībvalstīs joprojām saskaras ar diskrimināciju attiecībā uz sociālo aizsardzību, sociālo nodrošinājumu, veselības aprūpi, izglītību un piekļuvi precēm un pakalpojumiem, kas ir pieejami sabiedrībai, tostarp mājokļiem, un to piegādi; tā kā horizontālā direktīva par nediskriminēšanu, kas šo aizsardzības iztrūkumu ārpus nodarbinātības jomas daļēji varētu kompensēt, Padomē ir bloķēta vairāk nekā 10 gadus;

O. tā kā ne visas ES dalībvalstis nodrošina LGBTIK tiesisko aizsardzību pret diskrimināciju;

P. tā kā nav nedz ES noteikumu par vecāka stāvokļa spriedumu atzīšanu starp dalībvalstīm, nedz ES noteikumu, kuru mērķis būtu atrisināt konfliktus šajā aspektā; tā kā dažas dalībvalstis citās dalībvalstīs noslēgtas viendzimuma laulības neatzīst valsts tiesību aktu izpratnē, izņemot uzturēšanās atļaujas vajadzībām; tā kā šķiet, ka dažas dalībvalstis, kas atļauj viendzimuma laulības, nevēlas atzīt viendzimuma reģistrētus partnerus no citām dalībvalstīm; tā kā dažās dalībvalstīs viendzimuma pāri ar bērniem var netikt juridiski atzīti par savu bērnu kopvecākiem (14); tā kā transpersonām vecākiem, šķērsojot robežu, bieži netiek atzīts juridiskais dzimums, līdz ar to robežkontroles iestādes neatzīst viņus par viņu bērnu vecākiem,

1. atzinīgi vērtē pirmo LGBTIK līdztiesības stratēģiju 2020.–2025. gadam, kuru Eiropas Komisija pieņēma 2020. gada 12. novembrī (COM(2020)0698) un kurā divas svarīgas darbības ir likumdošanas iniciatīva ar mērķi aizsargāt varavīksnes ģimeņu tiesības un 2009. gada brīvas pārvietošanās vadlīniju atjaunināšana līdz 2022. gadam;

2. pauž dziļas bažas par diskrimināciju, ar ko ES saskaras varavīksnes ģimenes un viņu bērni, un par to, ka tām tiek liegtas to tiesības seksuālās orientācijas, dzimtes identitātes vai vecāku vai partneru dzimumpazīmju dēļ; aicina Komisiju un dalībvalstis izbeigt šo diskrimināciju un likvidēt šķēršļus, ar kuriem tās saskaras, mēģinot izmantot pamattiesības uz pārvietošanās brīvību ES;

3. uzsver, ka ir jāstrādā pie tā, lai LGBTIK varētu pilnībā izmantot pamattiesības visās ES dalībvalstīs, un atgādina, ka tāpēc ES iestādēm un dalībvalstīm ir pienākums šīs tiesības ievērot un aizsargāt saskaņā ar Līgumiem un Hartu, kā arī starptautiskajām tiesībām;

4. uzstāj, ka ES ir jāpieņem vienota pieeja viendzimuma laulību un partnerību atzīšanai; konkrētāk, aicina dalībvalstis ieviest attiecīgus tiesību aktus, kas nodrošinātu, ka bez diskriminācijas tiek pilnībā ievērotas visu ģimeņu tiesības uz privāto un ģimenes dzīvi un brīvu pārvietošanos, ieskaitot pasākumus, kuri atvieglotu juridiskā dzimuma atzīšanu vecākiem, kas ir transpersonas;

5. atgādina, ka ES tiesību akti prevalē pār visu veidu valsts tiesību aktiem, ieskaitot pretrunīgus konstitucionālos noteikumus, un ka tāpēc dalībvalstis nevar atsaukties uz konstitucionālu viendzimuma laulību aizliegumu vai “morāles” vai sabiedriskās kārtības konstitucionālo aizsardzību nolūkā ierobežot pamattiesības uz cilvēku brīvu pārvietošanos ES, pārkāpjot to varavīksnes ģimeņu tiesības, kuras pārvietojas to teritorijā;

6. maksimāli stingri nosoda to, ka 2008. gada 2. jūlija priekšlikums Padomes direktīvai par vienlīdzīgas attieksmes principa īstenošanu neatkarīgi no reliģijas vai pārliecības, invaliditātes, vecuma vai dzimumorientācijas ( 15 ) vēl nav pieņemts; aicina Padomi to apstiprināt; uzsver, ka šāda bloķēšana sūta nepareizu ES iestāžu signālu, proti, ka tās ignorē un pieļauj smagu diskrimināciju ES dalībvalstīs;

7. aicina Komisiju nodrošināt, ka visas ES dalībvalstis respektē varavīksnes ģimeņu locekļu, kuri pārceļas uz to teritoriju no citas dalībvalsts, ģimenes saikņu juridisko nepārtrauktību, vismaz visos apstākļos, kad to prasa Eiropas Cilvēktiesību konvencija;

8. aicina Komisiju ierosināt regulējumu, kas visām dalībvalstīm prasītu valsts tiesību aktu izpratnē atzīt citā dalībvalstī izdotā dzimšanas apliecībā minētos pieaugušos par bērna likumīgajiem vecākiem neatkarīgi no pieaugušo juridiskā dzimuma vai civilstāvokļa un prasītu visām dalībvalstīm ar valsts tiesību aktiem atzīt laulības vai reģistrētas partnerattiecības, kas noslēgtas citā dalībvalstī, visos gadījumos, kad laulātajiem vai reģistrētajiem partneriem saskaņā ar ECT judikatūru ir tiesības uz vienlīdzīgu attieksmi; uzsver, ka ir svarīgi atzīt dzimšanas apliecības visās dalībvalstīs neatkarīgi no vecāku dzimuma, jo tas nodrošinātu, ka bērni, pārceļoties uz citu dalībvalsti, nekļūst par bezvalstniekiem;

9. atbalsta Komisijas apņemšanos ierosināt likumdošanas iniciatīvu ar mērķi paplašināt noziegumu ES sarakstu, iekļaujot tajā naida noziegumus un naida runu, arī gadījumos, kad tie vērsti pret LGBTIK, kā arī priekšlikumu par vecāku stāvokļa savstarpēju atzīšanu un iespējamiem pasākumiem, ar ko atbalstīt viendzimuma partnerības savstarpēju atzīšanu starp dalībvalstīm; aicina nākamās Padomes prezidentvalstis savā darba kārtībā šos jautājumus skatīt prioritāri;

10. Coman & Hamilton Coman & Hamilton , un pret tām valstīm, kuras to neievēro, veic izpildes panākšanas pasākumus saskaņā ar LESD 258. pantu; aicina Komisiju veikt izpildes panākšanas pasākumus pret Rumāniju sakarā ar to, ka tā pastāvīgi neievēro šo spriedumu, un ar tiesiskās aizsardzības līdzekļu trūkumu, kā dēļ prasītājam nācās vērsties ECT, lai saņemtu tiesisko aizsardzību; aicina Komisiju veikt konkrētus pasākumus, kas nodrošinātu pārvietošanās brīvību visām ģimenēm, arī varavīksnes ģimenēm, saskaņā ar spriedumu lietā ( 16 ) , kurā teikts, ka Brīvas pārvietošanās direktīvā lietotais jēdziens “laulātais” attiecas arī uz viendzimuma partneriem; prasa, lai Komisija pārbauda, vai dalībvalstis ievēro spriedumu lietā, un pret tām valstīm, kuras to neievēro, veic izpildes panākšanas pasākumus saskaņā ar LESD 258. pantu; aicina Komisiju veikt izpildes panākšanas pasākumus pret Rumāniju sakarā ar to, ka tā pastāvīgi neievēro šo spriedumu, un ar tiesiskās aizsardzības līdzekļu trūkumu, kā dēļ prasītājam nācās vērsties ECT, lai saņemtu tiesisko aizsardzību;

11. prasa, lai Komisija savās gaidāmajās brīvas pārvietošanās vadlīnijās iekļauj precizējumu, kas nodrošinātu, ka Direktīva 2000/78/EK tiek interpretēta, ņemot vērā EST spriedumus lietās Maruko , Römer un Hay un ECT spriedumu lietā Taddeucci & McCall , kur dalībvalstīm ir noteikts pienākums aizliegt diskrimināciju pret viendzimuma pāriem nodarbinātībā, profesionālajā apmācībā vai jebkurā citā jomā, kas ietilpst direktīvas materiālajā piemērošanas jomā;

12. aicina Komisiju iesniegt priekšlikumu pārskatīt Direktīvas 2004/38/EK 2. panta 2. punkta b) apakšpunktu, it īpaši svītrot nosacījumu “ja uzņēmējas dalībvalsts tiesību aktos reģistrētas partnerattiecības ir noteiktas kā līdzvērtīgas laulībai”, lai nodrošinātu atbilstību Hartas 21. pantam;

13. aicina Komisiju nolūkā nodrošināt brīvas pārvietošanās tiesību aktu pareizu piemērošanu savās gaidāmajās brīvas pārvietošanās vadlīnijās mudināt dalībvalstis konsekventi īstenot Direktīvu 2004/38/EK, nediskriminējot personas, uz kurām attiecas direktīva, piemēram, dažādu dzimumu un viendzimuma pārus, precizēt, ka terminiem “partneris”, “vecāks”, “bērns”, “lejupējs radinieks” un “augšupējs radinieks” būtu jāattiecas arī uz varavīksnes ģimenēm, nodrošināt, ka tām, izmantojot ES brīvas pārvietošanās tiesības, ir tādas pašas ģimenes atkalapvienošanās tiesības saskaņā ar ES tiesību aktiem, kādas ir pretēju dzimumu pāru veidotām ģimenēm, kā arī nodrošināt, ka pāra personisko apstākļu novērtēšana, ko dalībvalstis veic, lai “atvieglotu” Savienības pilsoņa nereģistrēta partnera uzņemšanu savā teritorijā, notiek bez diskriminācijas seksuālās orientācijas dēļ;

14. prasa, lai Komisija vēršas pret diskrimināciju, ar ko saskaras LGBTIK Polijā un Ungārijā, un tādējādi pamudina dalībvalstis pareizi piemērot un ievērot ES tiesību aktus šajā jomā; aicina Padomi atsākt diskusijas par tiesvedību pret Poliju un Ungāriju saskaņā ar LES 7. pantu, tostarp par LGBTIK tiesībām; atgādina par savu 2020. gada 17. septembra nostāju un aicina Komisiju pilnībā izmantot tai pieejamos instrumentus, lai novērstu nepārprotamo risku, ka Polija un Ungārija varētu nopietni pārkāpt vērtības, kas ir Savienības pamatā, jo īpaši paātrinātas pārkāpuma procedūras un pieteikumus par pagaidu pasākumiem Tiesā, kā arī budžeta instrumentus; aicina Komisiju arī turpmāk regulāri informēt un cieši iesaistīt Parlamentu;

15. uzdod priekšsēdētājam šo rezolūciju nosūtīt Padomei un Komisijai, kā arī dalībvalstu valdībām un parlamentiem.

(1) Rezolūcija 2239(2018)PACE.

(2) Rezolūcija 2048(2015)PACE.

(3) OV L 158, 30.4.2004., 77. lpp.

(4) OV L 303, 2.12.2000., 16. lpp.

(5) Pieņemtie teksti, P9_TA(2021)0089.

(6) OV C 255, 29.6.2021., 7. lpp.

(7) OV C 449, 23.12.2020., 146. lpp.

(8) Pieņemtie teksti, P9_TA(2020)0225.

(9) Lieta C 673/16, Coman, EU:C:218:385.

(10) Lieta C-507/18, NH, EU:C:2020:289.

(11) Lieta C-490/20, V.M.A, EU:C:2021:296.

(12) Lieta C-267/06, Maruko, EU:C:2008:179; lieta C-147/08, Römer, EU:C:2011:286; lieta C-267/12, Hay, EU:C:2013:823.

(13) ECT, Taddeucci un McCall pret Itāliju, Nr. 51361/09.

(14) “Obstacles to the Free Movement of Rainbow Families in the EU” (“Šķēršļi, kas ierobežo varavīksnes ģimeņu brīvu pārvietošanos Eiropas Savienībā”), pēc Lūgumrakstu komitejas pieprasījuma Eiropas Parlamenta Pilsoņu tiesību un konstitucionālo jautājumu departamenta pasūtīts pētījums, 2021. “Obstacles to the Free Movement of Rainbow Families in the EU” (europa.eu).

(15) COM(2008)0426.

(16) 2018. gada 5. jūnija spriedums, Coman, C-673/16, EU:C:2018:385.